તેથી જ રીતે કર્ણના એક અર્થ મહાભારતના પાત્ર તરીકે ૯૪ જેટલી લીટીમાં તેની કથની આપી છે. 'કલા' શબ્દના એક અર્થ સામે "શાસ્ત્રમાં જણાવેલ ચોસઠ કલા"ની નામની યાદી આપી છે. ગુજરાતી ભાષા વિશે બે અઢી પાનાંની 'ગુજરાતી શાળા' વિશે લગભગ બે પાનાંની, તેમ જ ગુજરાતી લિપિ અને ગુજરાતી સાહિત્ય વિશે પણ લાંબી નોંધો છે. સામાન્ય રીતે આવી નોંધો શબ્દકોશનું મૂળભૂત અંગ નથી. તેમ છતાં આવી નોંધો ભગવદ્ગોમંડલની સર્વગ્રાહિતામાં મોટું ઉમેરણ છે તે હકીકત સ્વીકારવી રહી. નોંધો લાંબી જ છે તેવું પણ નથી, કયાંક એક લીટીની, ક્યાંક બેત્રણ લીટીની નોંધ પણ છે. આમ શબ્દ કે તેના અર્થની સમજ માટે ઉપલબ્ધ માહિતી આપવી આવશ્યક લાગે ત્યાં તે અચૂક આપવામાં આવી છે એની પ્રતીતિ થાય છે. એટ રેન્ડમ, યદૃચ્છા આવી નોંધોનું સર્વેક્ષણ કરવામાં આવે તો (પાન ૧૯૦૧ થી પાન ૧૯૨૦ પર ૮૪૯ શબ્દો અને ૧૬૧૬ અર્થ સામે ૮૦ નોંધ છે) શબ્દ સામે લગભગ ૧૦ ટકા અને અર્થની સામે લગભગ ૫ ટકા છે.